El Paraiso, Havanna, 1989. szeptember 27. szerda (Reuter/TASZSZ) - Nagyszabású offenzívát indítottak kedden a salvadori baloldali gerillák a kormánycsapatok ellen. A Farabundo Marti Nemzeti Felszabadítási Front (FMLN) rádióadója, a Venceremos bejelentette: az ország tizennégy tartományából tízre kiterjedő offenzíva válasz arra, hogy a kormány nem tesz lépéseket a polgárháború befejezésére, és egyre fokozódik a baloldali, hazafias gondolkodósú személyek elleni erőszak.
Az FMLN egységeinek ez az első katonai akciója azóta, hogy a
felkelők a hét végén felmondták az egyoldalúan vállalt tűzszünetet,
miután kudarcot vallottak a gerillák és a kormány béketárgyalásai.
A kormányerők adatai szerint már huszonnégy lázadó és tizenkét
kormánykatona vesztette életét a harcokban.
Az FMLN vezetősége üzenetet juttatott el az ENSZ-nek, az
Amerikai Államok Szervezetének és több latin-amerikai ország
külügyminisztériumának: a szervezet a salvadori kormányt teszi
felelőssé a béketárgyalások zsákutcába jutásáért. +++
1989. szeptember 27., szerda 09:21